Med det formål at bringe den europæiske atomkraftindustri tilbage på sporet skal EU gå foran med støtte til forskning i og udvikling af mini-atomkraftværker og sikre bedre vilkår for investeringer i a-kraft.

Det var budskabet i et lækket dokument fra EU-Kommissionen, som tyske Der Spiegel offentliggjorde sidste tirsdag, og som har vakt stor politisk furore – især i Tyskland, som har vedtaget at koble sit sidste kernekraftværk af nettet i 2022.

Ifølge dokumentet fra Generaldirektoratet for Forskning skal de første koncepter for de små kernekraftværker, kaldet SMR, være klar i 2025, og i 2030 skal et eller flere af disse værker være i drift.

Derfor vil EU ifølge dokumentet fremme forskning i innovative nukleare teknologier så meget som muligt og forbedre vilkårene for investorerne i disse teknologier, skriver Der Spiegel Online.

Downsizing med fordele

Ifølge mediet skyndte EU-Kommissionen sig dog at gyde olie på vandene ved at sige, at der blot var tale om et udkast og ved at forsikre, at alle lande fortsat selv kan bestemme, hvordan de tilrettelægger deres energipolitik.

SMR står for Small Modular Reactors, og modsat de store kernekraftværker, der har en elkapacitet på op til 1.700 MW, ligger den installerede effekt på mini-værkerne på mellem 50 og 300 MW.

Ifølge atomkraftindustrien skulle sådan en ’downsizing’ have mange fordele.

I stedet for et enormt kraftværk, der skal bygges på i årevis på et bestemt sted, vil små enheder kunne bygges i serier. De enkelte moduler vil så kunne leveres færdige fra en fabrik via lastbil, skib eller tog – og vil derefter umiddelbart kunne tilsluttes til det lokale elnet.

Dette skulle gøre omkostningerne forudsigelige og overkommelige for mange regioner rundt om i verden, fordi man så kan købe nukleare værker ’i bidder’ – efterhånden som man får råd.

Læs også: England og Kina indgår aftale om verdens dyreste atomkraftværk

Samtidig vil også producenterne af de små værker have fordele i, at indtægter fra værkerne kommer regelmæssigt.

Få værker endnu i drift

Ifølge Spiegel Online er der dog meget få SMR-værker i drift i dag.

I Rusland tester man det flydende atomkraftværk Akademik Lomonosov med to 40-MW blokke, der skal give strøm til en fjern region i det østlige Sibirien.

Argentina har en 27 MW SMR, der producerer i den nordlige del af provinsen Buenos Aires, ligesom også Kina og Indien bygger små reaktorer.

Selvom teknologien knap er demonstreret i fuld skala, har atomkraftindustrien store forventninger til den.

World Nuclear Association mener ifølge Spiegel, at der vil være 96 mini-atomkraftværker i drift i år 2030.

I EU er der 131 atomkraftværker,fordelt på 14 medlemsstater og med en samlet kapacitet på omkring 121 gigawatt.

På nuværende tidspunkt planlægger 14 EU-lande at bygge nye kernekraftværker.